b'\n_START_ARTICLE_\nEnterohemoragi\xc4\x8dna Escherichia coli\n_START_PARAGRAPH_\nEnterohemoragi\xc4\x8dna Escherichia coli (okraj\xc5\xa1ano EHEC) je ime za seve e\xc5\xa1erihij, ki izlo\xc4\x8dajo toksine, zelo podobne Shigovim toksinom, in povzro\xc4\x8dajo hemoragi\xc4\x8dni kolitis in hemoliti\xc4\x8dni uremi\xc4\x8dni sindrom.\n_START_SECTION_\nPovzro\xc4\x8ditelj\n_START_PARAGRAPH_\nE. coli je po vsem svetu raz\xc5\xa1irjena gramnegativna pali\xc4\x8dasta bakterija ter predstavlja sestavni del normalne \xc4\x8drevesne flore pri zdravem \xc4\x8dloveku. Vendar obstajajo patogeni sevi bakterije E. coli, ki pri \xc4\x8dloveku povzro\xc4\x8dajo \xc4\x8drevesna obolenja. Med takimi sevi so poleg EHEC, ki so ga prvi\xc4\x8d opisali leta 1977, \xc5\xa1e enteroagregativne E. coli (EAEC), enterotoksigene E. coli (ETEC), enteroinvazivne E. coli (EIEC) ter enteropatogene E. coli (EPEC)._NEWLINE_Obstaja ve\xc4\x8d serotipov enterohemoragi\xc4\x8dne E. coli; serotip O157:H7 najpogosteje povzro\xc4\x8da te\xc5\xbeave v javnem zdravju. Vendar pa so za ob\xc4\x8dasne sporadi\xc4\x8dne primere ali izbruhe odgovorni tudi drugi sevi.\n_START_SECTION_\nSimptomi\n_START_PARAGRAPH_\nEHEC povzro\xc4\x8da krvavo drisko, ki v 10\xc2\xa0% primerov vodi v hemoliti\xc4\x8dni uremi\xc4\x8dni sindrom. Klini\xc4\x8dni znaki le-tega so akutna odpoved ledvic, mikroangiopatska hemoliti\xc4\x8dna anemija in trombocitopenija. Verotoksin (podoben Shigovemu toksinu) lahko neposredno po\xc5\xa1koduje ledvi\xc4\x8dne in epitelijske celice. Trombocitopenija nastopi, ker se krvne plo\xc5\xa1\xc4\x8dice \xc4\x8dezmerno porabljajo pri strjevanju krvi zaradi krvavitev. Hemoliti\xc4\x8dna anemija je posledica nalaganja fibrina v \xc5\xbeilju, pove\xc4\x8dane krhkosti rde\xc4\x8dih krvni\xc4\x8dk in njihovega razpada.\n_START_SECTION_\nZdravljenje\n_START_PARAGRAPH_\nUporaba antibiotikov ni pokazala klini\xc4\x8dnih koristi. Tudi izmenjava plazme je vpra\xc5\xa1ljiva, vendar ka\xc5\xbee dolo\xc4\x8dene pozitivne izide. Uporaba zdravil, ki upo\xc4\x8dasnjujejo gibljivost \xc4\x8drevesja in s tem bla\xc5\xbeijo drisko, se pri otrocih, mlaj\xc5\xa1ih od 10 let, in starej\xc5\xa1ih osebah odsvetuje zaradi pove\xc4\x8danega tveganja za hemoliti\xc4\x8dni uremi\xc4\x8dni sindrom.'